Harris mik na 3 toernooie voor Franse Ope | Netwerk24
Deur Johann De Jager 07 Mei 2021 14:57
Lloyd Harris ontvang behandeling vir sy rug in sy eerste wedstryd teen Grigor Dimitrov die afgelope week in die Madrid-Ope. Foto: Getty Images
Volgens sy hoofafrigter, Anthony Harris, beplan hulle steeds om in 'n paar toernooie te speel voordat die skouspel op Roland Garros op 30 Mei begin.
Die 24-jarige Harris het vandeesweek sy tweede wedstryd in die Madrid-Ope teen Australië se Alex de Minaur weens 'n laerug-besering – met die telling op 2-6, 0-3 – prysgegee.
Hy het met sy sege oor Grigor Dimitrov in die eerste ronde reeds las daarvan gehad en moes tydens die wedstryd behandeling kry.
Die breier, wat weens sy verpligtinge by sy akademie in Kaapstad nie pal aan Harris se sy kon wees nie, het hom Vrydag weer by Harris aangesluit.
Hy het gesê Harris se jongste besering het hom vroeër die week gefrustreer. Ná die Miami-Ope was hy weens 'n beseerde pols 'n paar weke buite aksie.
Die afrigter het bekend gemaak dat hulle steeds beoog om in die komende toernooi, die Italiaanse Ope in Rome, terug op die baan te wees.
Hy het gesê voor die Franse Ope gaan Harris in Rome, Lyon (17 Mei) en Parma (22 Mei) speel.
Die kans is groot dat Harris, tans 54ste op die wêreldranglys, met sy beste ranglysposisie nog in Rome op die baan kan stap.
Dit kom nadat hy Dimitrov, 17de op die ranglys, vroeër die week verras het.
Die sege oor die Bulgaar, slegs sy tweede in 'n Meesterstoernooi en eerste op klei van die seisoen, was sy vierde oor 'n top-20-speler vanjaar.
Harris het trouens in 2021 nog nie een van sy wedstryde teen 'n top-20-speler verloor nie.
Sy grootste sege was in Maart in Dubai toe hy Dominic Thiem van Oostenryk, in daardie stadium vierde op die wêreldranglys, as kwalifiseerder in die tweede ronde verras het.